Byrådspolitikerne kan efterhånden ikke være i tvivl om, at en lang række borgere er utilfredse med planerne om at sammenlægge Byplanvejens Skole og Seminarieskolen i det sydøstlige Aalborg. Ifølge Nina Stilling, der er formand i bestyrelsen på Byplanvejens Skole, har massevis af forældre allerede taget konsekvensen. 102 elever er nemlig allerede meldt ud og søger i stedet andre veje. Håbet om at få politikerne på andre tanker lever dog endnu. Mandag eftermiddag blev der afholdt byrådsmøde og spørgetime i Aalborg Byråd, og i den forbindelse demonstrerede flere uden for byrådssalen. Budskabet var ikke til at tage fejl af. "Bevar vores skole", stod der blandt andet på flere af skiltene. Efter demonstrationen var Nina Stilling ikke mere fortrøstningsfuld end fra morgenstunden. - Det gik vel som forventet. Det er nogle vage svar, vi får ud af politikerne. De synes åbenbart, de har fundet en løsning, der er super god. Jeg blev dog ikke meget klogere, siger hun. Trods det har Nina Stilling ikke i sinde at hejse det hvide flag. - Vi rykkede ikke voldsomt i dag, men vi bliver ved med at gå i dialog med politikerne, og så håber vi til det sidste, at vi kan få dem til at se, at det er en dårlig idé. Børne- og Undervisningsudvalget i Aalborg Kommune er fortsat enige om, at den bedste løsning er at lægge skolerne sammen og skabe en helt ny skole. Den endelige beslutning træffes i byrådet til juni. Allerede nu er der politisk flertal for det. Sker det, træder sammenlægningen og den nye skole i Seminarieskolens gamle lokaler i kraft 1. august 2024. Byplanvejens Skole havde 473 elever, før forslaget kom ud.

Referat:
De udmeldte elever søger i stedet mod Gug Skole, Vester Mariendal Skole og Nøvling Skole.